Sakeman wat glo vrou vermoor vas vir nóg ŉ moordRameez en Fatima Patel. Foto: Facebook Rameez Patel (28), die sakeman van Polokwane wat daarvan beskuldig word dat hy sy vrou, Fatima, in April vermoor het, is Vrydag weens nóg ŉ moordaanklag in hegtenis geneem. Kol. Ronel Otto, provinsiale polisiewoordvoerder, het gesê Patel, wat tans uit is op borgtog van R250 000, is vroeër die dag by sy werkplek in hegtenis geneem weens die moord op Tony Adams van Westenburg in 2013. “Daar word vermoed dat Adams destyds Patel se erf onwettig betree het. Adams is glo met ŉ hokkiestok doodgeslaan en sy liggaam is by die parkeerterrein van ŉ winkelsentrum gestort,” het Otto gesê. Patel sal na verwagting Maandag weer in die Polokwane-landdroshof verskyn. Fatima is op 10 April aangerand en doodgeskiet in die egpaar se huurwoonstel in Nirvana, Polokwane. Sy is met ŉ stomp voorwerp geslaan. Patel is ses dae later vir die moord in hegtenis geneem. Hy ontken enige aandeel in sy vrou se moord en het gesê sy is tydens ŉ huisbraak doodgemaak. Patel het om borgtog aansoek gedoen en gesê hy is sielkundig en emosioneel deur sy vrou se dood geraak en wil graag sy kinders sien.